Februar på Pluto

Januar ble en måned med mye vær i alle former og varianter. Vi har hatt noen fine dager med snø, en god del dager med slaps, og mange dager med regn og sølepytter. Vi startet også året med mye sykdom i både barnegruppen og personalet, men ser nå endelig et lys i enden av tunnelen. Temaet for januar var eventyr, og vi har hatt mange samlingsstunder med Bukkene Bruse. Vi har også prøvd oss på Gullhår og Skinnvotten, noe de eldste synes var spennende. De yngste synes Bukkene Bruse var mer enn underholdene nok. Selv om de fleste barna fremdeles synger om julenissen, var det et stort gjensynsglede med de «vanlige samlingsboksene» etter jul. Noen av barna mener også at eventyr ikke er godt nok i samlingsstunden. Når vi har fortalt eventyr (og egentlig har sett oss ferdig med samlingsstunden), får vi klar beskjed om at «NÅ samling!» Men det er veldig kjekt at alle er så begeistret for samlingsstunden, og dette er en tid vi prioriterer, enten det blir på formiddagen eller ettermiddagen. I samlingsstunden får ett og ett barn komme opp og trekke en konkret fra samlingsboksen, og vi merker at barna blir veldig flinke på rekkefølge av dette. Flere og flere skjønner at det er deres tur etter den som sitter ved siden av hen, og enkelte har stålkontroll på hvem som er nestemann opp.

I februar vil aktivitetene på Pluto dreie seg om farger og fagområdet ”antall, rom og form”. Barna på Pluto er allerede svært opptatt av tall og telling. Vi teller barna hver dag i samlingsstunden, og vi teller mye i leken i hverdagen. Målet er at vi skal bidra til at barna får leke og utforske ulike former og mønstre blant annet gjennom sortering, sammenlikning og i den daglige leken. I overgangssituasjonene og aktiviteter bruker vi telling og antallsord flittig. I leken oppmuntrer vi til rollelek og gjemmeleken hvor barna får utforske rommet, finne fram og orientere seg. I både formingsaktiviteter og bakeaktiviteter får barna erfare forskjellige former, mønster, sammenlikninger og måleenheter som lengde, areal, volum og vekt. Vi skal også øke barnas forståelse av plassering og lokalisering. Hva betyr det at trollet er *under* broen? At leken skal *oppi* kassen og at tallerkenen skal stå *oppå* bordet? Matematikken er tilstede i hverdagssituasjonene og barnas lek allerede, men vi skal fokusere på og tilrettelegge ekstra på dette i den kommende tiden. Hovedfokuset vårt innen matematikk kommer til å være på former, hvor vi skal lære de tre formene trekant, sirkel og firkant. Vi legger det til rette etter barnas alder og interessenivå, og vil dele en del i grupper.

I samsvar med fastelavn og karneval denne måneden, har vi også valgt å ha fokus på farger. Vi skal i utgangspunktet ta for oss de tre primærfargene rød, blå og gul, men vil som vanlig følge barnas spor. Fargene skal vi kombinere med sirkler, trekanter og firkanter, og det kan dermed fort utarte seg til å bli en svært fargerik måned på Pluto med mye forming! Farger og former er altså stikkordene for det som står på planen for februar.

Fargene drar vi også med oss når vi skal markere Samefolkets dag mandag 6. februar. Vi har tradisjon i barnehagen for å markere dette med felles samlingsstund på stor avdeling. Noen av barna våre blir utrygge i så store forsamlinger mens andre synes det er veldig kjekt, så vi ser an hvordan dagsformen til hver enkelt er på mandag, og tar med de som ønsker det på samling. Til lunch skal vi spise fiskekaker og Gahkko (samisk brød), og barna skal også få smake på Reinsyrskav.

I Rammeplanen står det tydelig at vi skal legge til rette for at barna kan få møte samisk språk, og at den samiske kulturen skal være en del av barnehagens innhold. For de yngste barna har vi god erfaring med å høre på samiske barnesanger.

Mandag 20. februar blir det karneval og bollemandag i barnehagen. Etter flere år med pandemi og kohorter, har vi kommet frem til at det beste for både store og små er å markere denne dagen hver for seg på småbarnsavdeling og storebarnsavdeling. Vi opplever at mange av våre små synes det er veldig skummelt med drakter og masker, og at det er en utrygg situasjon i felles samlingsstund. Vi skal derfor være for oss selv inne på Pluto og Neptun, og ha markering der. Siden vi har farger som tema, velger vi å kalle dette et karneval/ fargefest. De barna som ønsker det, kan kle seg ut denne dagen. Vi vet av erfaring at mange små ikke liker kostymer, så de som ikke vil kle seg ut, kan ha på fargerike klær. Vi har felles samlingsstund med Neptun hvor vi synger om de dyrene eller figurene som eventuelt er representert, og så skal vi h danseparty med sambarytmer og slå på pinata. Siden det også er fastelavn, blir det også servert fastelavnsboller til dessert denne dagen.

Både Barbro og Danuta er tilbake igjen nå, noe som både store og små er glade for. Vi har hatt mange flinke vikarer over denne perioden, men med de yngste er det trygge og kjente det aller beste!

Uke 9 er skolens vinterferie. Dersom det er noen barn som skal ha fri hele eller deler av denne uken, er det fint om vi får beskjed.

Årets første bursdagsbarn på Pluto er Eira, som blir to år 16. februar. Hun får krone og kappe og får styre bursdagssamlingen, og vi feirer henne med smoothie-is til fruktmåltidet.

**Hilsen fra Christina, Danuta, Barbro og Julie**